《送池子文》
宋代·孙应时

巾山秋思俯晴江，樽酒怀人惜异邦。
千里谁能携客枕，一灯还此对寒窗，
圣门莫忘心期远，文鼎何妨笑力扛。
去去成名深自警，白云飞处倚门双。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。